《忆五松山》
宋代·郭祥正

江南富山水，忽忆五松山。梁僧种松夺造物，至今千丈凌云间。

上有寒蟾吐魄凝冰雪，下有铜陵碧涧倾潺潺。

雷公睥睨不可以挥斧，老鹤飞来势欲止而复还，猿猱侧望何由攀。

琉璃殿阁若化出，四天之众说法鸣金镮。我尝脱屣往栖息，六月清风无汗颜。

浓阴可爱坐盘石，绿酒酌尽横琴弹。命宫叩徵天地变，听之以气往往生羽翰。

纷埃不到佛净国，岂识人间行路难。尘劳忽起旧缘想，倒骑匹马来长安。

修鳞掉尾业已困，涸辙孰与西江澜。发疏齿缺形将残，畏涂足蹑心胆寒。

屈原怀沙贾谊贬，身后忠名何足观。不如宴坐碧山里，笑傲每携云月欢。

明朝却欲渡江去，五松岩户无人关。方壶员峤太殊绝，幸有此山容我闲。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。